[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.1.2006

COM(2006) 1 τελικό

2003/0262 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου για την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα

2003/0262 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟσύμφωνα με το άρθρο 251, παράγραφος 2, δεύτερο εδάφιο της συνθήκης EKσχετικά με την

Κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου για την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα

1- ΠΛΑΙΣΙΟ

Ημερομηνία διαβίβασης της πρότασης στο Ευρωπαϊκό Κοινοβούλιο και στο Συμβούλιο Έγγραφο COM(2003) 671 τελικό - 2003/0262 (COD): | 10 Νοεμβρίου 2003 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 31 Μαρτίου 2004 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 26 Mαΐου 2005 |

Ημερομηνία έκδοσης της κοινής θέσης: | 8 Δεκεμβρίου 2005 |

2- ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Ο προτεινόμενος κανονισμός καλύπτει την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα.

Κύριοι στόχοι της πρότασης είναι:

- να βελτιώσει την ελεύθερη κυκλοφορία των αγαθών στο πλαίσιο της εσωτερικής αγοράς·

- να συμβάλει στην επίτευξη ενός υψηλού επιπέδου προστασίας της ανθρώπινης υγείας·

- να αυξήσει την ασφάλεια δικαίου για τους υπευθύνους επιχειρήσεων και, μέσω αναλογικών μέτρων, να προωθήσει την καινοτομία·

- να εξασφαλίσει το δίκαιο ανταγωνισμό στον τομέα των τροφίμων.

Ο προτεινόμενος κανονισμός:

- παραθέτει στο παράρτημα Ι τις βιταμίνες και τα ανόργανα συστατικά που επιτρέπεται να προστίθενται και στο παράρτημα ΙΙ τα σκευάσματα βιταμινών και τις ανόργανες ουσίες που επιτρέπεται να χρησιμοποιούνται·

- προβλέπει ορισμένους περιορισμούς όσον αφορά τα τρόφιμα στα οποία μπορούν να προστεθούν βιταμίνες και ανόργανα συστατικά·

- καθορίζει τα κριτήρια για τη θέσπιση μέγιστων επιπέδων βιταμινών και ανόργανων συστατικών στα τρόφιμα μέσω της διαδικασίας της μόνιμης επιτροπής για την τροφική αλυσίδα και την υγεία των ζώων·

- προβλέπει τον καθορισμό ελάχιστων επιπέδων βιταμινών και ανόργανων συστατικών μέσω της διαδικασίας της μόνιμης επιτροπής για την τροφική αλυσίδα και την υγεία των ζώων·

- προβλέπει κατάλληλους ειδικούς κανόνες σχετικά με την επισήμανση, την παρουσίαση και τη διαφήμιση των προϊόντων στα οποία έχουν προστεθεί βιταμίνες και ανόργανα συστατικά επιπλέον ή κατά παρέκκλιση άλλων οριζόντιων κανόνων που εφαρμόζονται σε όλα τα τρόφιμα·

- δίνει τη δυνατότητα στα κράτη μέλη να απαιτήσουν τη γνωστοποίηση της διάθεσης αυτών των προϊόντων στην αγορά για να διευκολυνθεί η παρακολούθησή τους·

- παρέχει τη βάση για τη λεπτομερή εξέταση και, εφόσον χρειάζεται, τη ρύθμιση της προσθήκης ορισμένων ουσιών, πλην των βιταμινών και των ανόργανων συστατικών, στα τρόφιμα.

3- ΠΑΡΑΤΗΡΗΣΕΙΣ ΣΧΕΤΙΚΑ ΜΕ ΤΗΝ ΚΟΙΝΗ ΘΕΣΗ

3.1 Σύνοψη της θέσης της Επιτροπής

Η Επιτροπή υποστηρίζει την κοινή θέση όπως εγκρίθηκε από το Συμβούλιο με ειδική πλειοψηφία. Συνάδει με τους στόχους και την προσέγγιση που υιοθετήθηκαν στην αρχική πρόταση της Επιτροπής και λαμβάνει υπόψη διάφορες τροπολογίες που προτάθηκαν από το Ευρωπαϊκό Κοινοβούλιο.

3.2 Τροπολογίες του Ευρωπαϊκού Κοινοβουλίου σε πρώτη ανάγνωση που έγιναν δεκτές από την Επιτροπή και ενσωματώθηκαν στην κοινή θέση

Η κοινή θέση αντικατοπτρίζει το πνεύμα του συνόλου ή μέρους των 17 από τις 23 τροπολογίες οι οποίες έγιναν δεκτές από την Επιτροπή πλήρως, εν μέρει, κατ’ αρχήν ή υπό τον όρο της διατύπωσης αλλαγών, καθώς και 3 τροπολογιών τις οποίες η Επιτροπή αρχικά είχε δηλώσει ότι δεν μπορούσε να δεχθεί.

Περιορισμοί όσον αφορά την προσθήκη βιταμινών και ανόργανων συστατικών

Η κοινή θέση έχει συμπεριλάβει στο άρθρο 4 τις τροπολογίες 49/αναθ. και 54/αναθ. , εισάγοντας, κατά συνέπεια, παρέκκλιση για την προσθήκη βιταμινών και ανόργανων συστατικών στα απολύτως καθορισμένα παραδοσιακά ποτά που περιέχουν περισσότερο από 1,2% κατ’ όγκον οινόπνευμα.

Άλλες ουσίες

Η κοινή θέση έχει συγχωνεύσει τα άρθρα 10 και 11 της αρχικής πρότασης της Επιτροπής σχετικά με την προσθήκη ορισμένων άλλων ουσιών στα τρόφιμα στο άρθρο 8, το οποίο απλοποιεί το κείμενο και αποσαφηνίζει τη διαδικασία για την αξιολόγηση των εν λόγω ουσιών σύμφωνα με τις απαιτήσεις των τροπολογιών 34, 35 και 55 .

Παράρτημα II

Η κοινή θέση έχει προσθέσει στο παράρτημα ΙΙ του κανονισμού, ως επιτρεπόμενη ανόργανη ουσία, το θειικό ασβέστιο, λαμβάνοντας υπόψη την τροπολογία 44 . Επιπλέον, έχει διατηρήσει στο ίδιο παράρτημα τα άλατα νατρίου και καλίου του ορθοφωσφορικού οξέος και την διπαλμιτική πυριδοξίνη ως πηγή βιταμίνης B6, γεγονός που έχει το ίδιο αποτέλεσμα με τις τροπολογίες 45 και 46 .

Άλλα

Η τροπολογία 1 (τελευταίο μέρος) έχει ληφθεί υπόψη στη νέα διατύπωση της αιτιολογικής σκέψης 8 της κοινής θέσης. Η Επιτροπή, μολονότι αρχικά είχε υποστηρίξει ότι δεν μπορούσε να δεχθεί την τροπολογία 1, είναι διατεθειμένη να υποστηρίξει την εν λόγω αναδιατύπωση, η οποία σχετίζεται με την προσπάθεια απλούστευσης του κειμένου των άρθρων 2 και 3 (διαγραφή των εννοιών "αποκατάσταση", "υποκατάστατο τροφίμου" και "διατροφική ισοδυναμία").

Η τροπολογία 2 (πρώτο μέρος) έχει ενσωματωθεί στην κοινή θέση στην αιτιολογική σκέψη 10.

Η τροπολογία 4 έχει ληφθεί υπόψη εν μέρει και κατ’ αρχήν στην αιτιολογική σκέψη 2 και στο άρθρο 11 παράγραφος 2, δεύτερο μέρος.

Η τροπολογία 5 και η τροπολογία 25 έχουν ενσωματωθεί κατ’ αρχήν με την αναδιατύπωση του άρθρου 6 παράγραφος 6. Η Επιτροπή αναγνωρίζει ότι το παράρτημα της οδηγίας 90/496/ΕΟΚ σχετικά με την επισήμανση των τροφίμων δεν είναι πλήρες και συνεπώς μπορεί να υποστηρίξει αυτή την αναδιατύπωση και δεσμεύεται με σχετική δήλωση να αντικατοπτρίζει τις τροπολογίες που ενδέχεται να υιοθετηθούν στη μελλοντική αναθεώρηση της προαναφερόμενης οδηγίας στον κανονισμό για την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα.

Οι τροπολογίες 13 και 41 αντικατοπτρίζεται εν μέρει στο άρθρο 3 παράγραφος 3, πράγμα που δείχνει ότι η τροποποίηση των παραρτημάτων Ι και ΙΙ θα υιοθετηθεί λαμβανομένης υπόψη της γνώμης της Αρχής.

Η τροπολογία 16 αντικατοπτρίζονται εν μέρει στο άρθρο 17 παράγραφος 1στοιχείο β) και στο άρθρο 9 παράγραφος 2 στοιχείο δ), σύμφωνα με τα οποία, κατά τη διάρκεια της αρχικής μεταβατικής περιόδου, τα κράτη μέλη μπορούν να επιτρέψουν στην επικράτειά τους βιταμίνες και ανόργανα συστατικά που δεν απαριθμούνται στα παραρτήματα του κανονισμού, υπό τον ορρών ότι θα υποβληθεί σχετικός φάκελος στην Επιτροπή. Ο κατάλογος των εν λόγω ουσιών θα δημοσιευθεί τότε στο κοινοτικό μητρώο το οποίο θα είναι διαθέσιμο στο κοινό.

Η τροπολογία 17 (πρώτο μέρος) έχει ενσωματωθεί στην κοινή θέση στο άρθρο 17 παράγραφος 2.

Η τροπολογία 31 εκφράζεται στο άρθρο 9 παράγραφος 2 στοιχείο δ) σχετικά με τη δημοσίευση στο κοινοτικό μητρώο των πληροφοριών σχετικά με τις εθνικές διατάξεις για την υποχρεωτική προσθήκη βιταμινών και ανόργανων συστατικών.

Η τροπολογία 38 (πρώτο μέρος) έχει ληφθεί υπόψη εν μέρει στο άρθρο 9 παράγραφος 2 στοιχείο δ) της κοινής θέσης. Πράγματι, οι πληροφορίες σχετικά με την υποχρεωτική προσθήκη βιταμινών και ανόργανων συστατικών θα περιληφθούν στο κοινοτικό μητρώο.

Η τροπολογία 39 έχει ληφθεί υπόψη εν μέρει στο άρθρο 11 παράγραφος 2 στοιχείο β) της κοινής θέσης σχετικά με την κοινοποίηση των εθνικών απαγορεύσεων ή περιορισμών στη χρήση ορισμένων άλλων ουσιών.

3.3 Τροπολογίες του Ευρωπαϊκού Κοινοβουλίου σε πρώτη ανάγνωση που έγιναν δεκτές από την Επιτροπή και ενσωματώθηκαν στην κοινή θέση

Λαμβανομένου υπόψη του σημαντικού βαθμού ευθυγράμμισης μεταξύ των τροπολογιών του Κοινοβουλίου που μπορούν να γίνουν δεκτές από την Επιτροπή και της κοινής θέσης, η Επιτροπή δέχθηκε έναν συμβιβασμό που δεν περιλαμβάνει ένα μικρό αριθμό τροπολογιών τις οποίες θα μπορούσε, τουλάχιστον εν μέρει, να έχει δεχθεί ( τροπολογία 11 σχετικά με τη βιοδιαθεσιμότητα των προστιθέμενων βιταμινών και ανόργανων συστατικών· τροπολογίες 12 και 28 σχετικά με την ανάγκη η επισήμανση, η παρουσίαση και η διαφήμιση να μην παραπλανούν τους καταναλωτές· τροπολογία 22 η οποία προτείνει να λαμβάνονται υπόψη οι προσλήψεις βιταμινών και ανόργανων συστατικών από τα συμπληρώματα διατροφής κατά των καθορισμό των ανώτατων ορίων· τροπολογία 40 η οποία καθιστά υποχρεωτική τη γνωμοδότηση της μόνιμης επιτροπής για την τροφική αλυσίδα και την υγεία των ζώων όταν τα κράτη μέλη κοινοποιούν στην Επιτροπή τη θέσπιση νέων διατάξεων· και τροπολογία 42 η οποία προτείνει την ανακοίνωση στην Επιτροπή και τη δημοσίευση των κοινοποιήσεων σχετικά με τη διάθεση των τροφίμων που καλύπτονται από τον κανονισμό στην αγορά ). Η Επιτροπή επιθυμεί να παρατηρήσει ότι οι ανησυχίες που εκφράζονται σε ορισμένες από τις εν λόγω τροπολογίες καλύπτονται σιωπηρά από την κοινή θέση και συγκεκριμένα στην αιτιολογική σκέψη 10 για την τροπολογία 11, στο άρθρο 7 παράγραφος 2 για τις τροπολογίες 12 και 28 και στην αιτιολογική σκέψη 15 και στο άρθρο 6 παράγραφος 3 στοιχείο β) για την τροπολογία 22.

Η Επιτροπή επιθυμεί επίσης να παρατηρήσει ότι, σχετικά με την τροπολογία για τα υποχρεωτικά στοιχεία της επισήμανσης των τροφίμων, η κοινή θέση κάνει σιωπηρή αναφορά, στο άρθρο 6 παράγραφος 6, στη μη πληρότητα του παραρτήματος της οδηγίας 90/496/ΕΟΚ. Επιπλέον, περιλαμβάνει μια δήλωση της Επιτροπής που δείχνει την πρόθεσή της να αναθεωρήσει το παράρτημα της οδηγίας 90/496/ΕΟΚ σχετικά με την επισήμανση των τροφίμων και, ως εκ τούτου, να αντικατοπτρίσει τις εν λόγω τροποποιήσεις στον κανονισμό για την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα. Η Επιτροπή δεσμεύεται επίσης για να υποβάλει, εντός δύο ετών από την έκδοση του κανονισμού, πρόταση για τη θέσπιση μέγιστων/ελάχιστων ποσοτήτων βιταμινών και ανόργανων συστατικών και οποιουδήποτε σχετικού όρου. Σύμφωνα με τη γνώμη της Επιτροπής, αυτό ικανοποιεί κατ’ αρχήν το στόχο των τροπολογιών 21, 26 και 30 .

3.4 Νέες διατάξεις που εισήχθησαν στην κοινή θέση του Συμβουλίου

Η κοινή θέση έχει διαγράψει τις έννοιες "αποκατάσταση", "υποκατάστατο τροφίμου" και "διατροφική ισοδυναμία" ως λόγους για την προσθήκη βιταμινών και ανόργανων συστατικών στα τρόφιμα στο άρθρο 2 και, συνεπώς, τις απαιτήσεις και τους όρους για την προσθήκη βιταμινών και ανόργανων συστατικών στα τρόφιμα στα άρθρα 3 και 6. Η Επιτροπή μπορεί να δεχθεί αυτές τις αλλαγές στο πλαίσιο μιας προσπάθειας απλούστευσης.

Για λόγους σαφήνειας, η Επιτροπή είναι διατεθειμένη να δεχθεί την ομαδοποίηση όλων των μεταβατικών μέτρων στο νέο άρθρο 17, με την επακόλουθη διαγραφή του άρθρου 4 της αρχικής πρότασης σχετικά με τα μεταβατικά μέτρα για την προσθήκη βιταμινών και ανόργανων συστατικών στα τρόφιμα.

Προκειμένου να διευκολυνθεί η παρακολούθηση της αγοράς τους, η Επιτροπή μπορεί να δεχθεί ότι τα κράτη μέλη δύνανται να απαιτήσουν γνωστοποίηση τόσο για τη διάθεση όσο και για την απόσυρση από την αγορά τους προϊόντων στα οποία έχουν προστεθεί βιταμίνες και ανόργανα συστατικά (άρθρο 15).

Τέλος, η Επιτροπή υποστηρίζει τη διαγραφή του χλωριούχου νατρίου από το παράρτημα ΙΙ, μαζί με τη διευκρίνιση της αιτιολογικής σκέψης 10 ότι η εν λόγω ουσία μπορεί να εξακολουθήσει να χρησιμοποιείται ως συστατικό για την παρασκευή τροφίμων.

4- Συμπερασμα

Λαμβανομένων υπόψη των ανωτέρω παρατηρήσεων, η Επιτροπή συμφωνεί με την κοινή θέση του Συμβουλίου με σκοπό την έκδοση κανονισμού του Ευρωπαϊκού Κοινοβουλίου και του Συμβουλίου για την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα.

5- ΔΗΛΩΣΕΙΣ

Οι δηλώσεις της Επιτροπής στα πρακτικά του Συμβουλίου επισυνάπτονται ως παράρτημα της παρούσας ανακοίνωσης.

ΠΑΡΑΡΤΗΜΑ

ΔΗΛΩΣΕΙΣ ΤΗΣ ΕΠΙΤΡΟΠΗΣ

Δήλωση της Επιτροπής και του Συμβουλίου

"Το Συμβούλιο και η Επιτροπή δηλώνουν ότι οποιοσδήποτε ισχυρισμός (μήνυμα ή παράσταση, η οποία δεν είναι υποχρεωτική σύμφωνα με την κοινοτική ή την εθνική νομοθεσία, συμπεριλαμβανομένης τυχόν εικονικής, γραφικής ή συμβολικής παράστασης), σχετικός με την προσθήκη βιταμινών και ανόργανων συστατικών, όπως: "με...", "με αποκατάσταση σε…", "με προσθήκη…", "εμπλουτισμένο...." πρέπει να θεωρείται ότι έχει την ίδια έννοια για τους καταναλωτές με τον ισχυρισμό "πηγή... ", όπως καθορίζεται στο παράρτημα του κανονισμού σχετικά με τους ισχυρισμούς διατροφής και υγείας που γίνονται για τα τρόφιμα."

Δήλωση της Επιτροπής

"Στο πλαίσιο του άρθρου 4 σχετικά με τους περιορισμούς όσον αφορά την προσθήκη βιταμινών και ανόργανων συστατικών (δεύτερη περίπτωση), η Επιτροπή θα εξετάσει την πιθανή προσθήκη κατηγοριών τροφίμων όπως τα ζαχαρώδη προϊόντα."

Δήλωση της Επιτροπής

"Στο πλαίσιο του συλλογιστικού της σχετικά με την αναθεώρηση της οδηγίας 90/496/ΕΟΚ σχετικά με την επισήμανση των τροφίμων, η Επιτροπή προτίθεται να εξετάσει τα ακόλουθα στοιχεία σε σχέση με τις βιταμίνες και τα ανόργανα συστατικά:

- αναθεώρηση/επικαιροποίηση των τιμών αναφοράς που περιλαμβάνονται στο παράρτημα της οδηγίας 90/496/ΕΟΚ και των επιπέδων που μπορούν να θεωρούνται ως σημαντικές ποσότητες·

- καθιέρωση ορίων ανοχής για την αποδεκτή απόκλιση από τη δηλούμενη στην επισήμανση τιμή των προστιθέμενων βιταμινών και των ανόργανων συστατικών.

Οποιαδήποτε τροποποίηση σχετικά με τα υποχρεωτικά στοιχεία της επισήμανσης, η οποία ενδέχεται να αναπροσαρμοστεί στη μελλοντική αναθεώρηση της οδηγίας σχετικά με την επισήμανση των τροφίμων, θα αντικατοπτρίζεται στη συνέχεια στο άρθρο 7 παράγραφος 3 του κανονισμού για την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα.

Η Επιτροπή προτίθεται να υποβάλει το συντομότερο δυνατόν, και εν πάση περιπτώσει, εντός δύο ετών από την έκδοση του κανονισμού πρόταση για τη θέσπιση μέγιστων/ελάχιστων ποσοτήτων βιταμινών και ανόργανων συστατικών και οποιουδήποτε όρου για την προσθήκη τους στα τρόφιμα, όπως αναφέρεται στο άρθρο 6 παράγραφος 2."

Δήλωση της Επιτροπής

"Η Επιτροπή επιβεβαιώνει ότι η πρόσθετη διατύπωση για την επισήμανση, η οποία έχει ως σκοπό να επιστήσει την προσοχή ιδιαίτερων κατηγοριών καταναλωτών όσον αφορά τους συγκεκριμένους κινδύνους που ορισμένες ουσίες ενδέχεται να εγκυμονούν γι’ αυτούς, μπορεί να εκληφθεί ως όρος όταν καθορίζεται η μέγιστη περιεκτικότητα για ορισμένες ουσίες που απαριθμούνται στο παράρτημα Ι, εάν μια τέτοια διατύπωση δικαιολογείται για λόγους προστασίας της δημόσιας υγείας."